Марко Ганчев
Но без превземки

chitanka.info

И лирика,

но без превземки!

Тъй казва времето, поете.

Ще стават все по-трудоемки

и по-съдбовни стиховете.

Защото стана чудо — чуха

това, което двайсет века

крещяхме към тълпата глуха:

„За радост е роден човека!

Не вярвайте в живот задгробен,

а раят е в живота кратък,

макар и още неудобен.

О, миг, поспри и тъй нататък.“

Дали бе нашта реч изкусна

или примамна всяка сладост,

не зная, но светът се спусна

да консумира земна радост.

А нас, поетите, докара

до положението неудобно

да храним старомодна вяра

в духовно нещо и задгробно.

И плахо да редим на книга

куплетите си трудоемки,

в които можем два-три мига

да потъжим. Но без превземки.

1975

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.